Борис Младенов-Young
Едва веднъж се срещаме годишно…

chitanka.info

На Д.

Едва веднъж се срещаме годишно,

стотици водни мили ни делят,

но щом се видим, всеки следващ път

в нас се разбужда чувството предишно.

Отново сме роднини много близки;

приятно ни е и ни е добре

да бъбрим свойски цели часове,

посръбвайки кафе или уиски.

Децата с любовта си ни сродиха,

обвързаха ни с внуци в здрава сплав,

но се разделяме със горест лиха,

защото всеки тайно се досеща,

че може да сме в камерен състав

на следващата, след година, среща!!!

Сидни, Австралия — 2016 г.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.